ไฟแนนเชียลไดเจสต์
กลต.ปรับปรุงกระบวนการอนุญาโตตุลาการ
19 ธ.ค. 2555

กลต.ปรับปรุงกระบวนการอนุญาโตตุลาการ
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีแนวคิดที่จะปรับปรุงกระบวนการอนุญาโตตุลาการของ ก.ล.ต. ให้สามารถนำไปใช้ปฏิบัติได้อย่างยืดหยุ่น ครบถ้วน และเหมาะสมยิ่งขึ้น จึงเปิดฟังความคิดเห็นก่อนการเปลี่ยนแปลง
ทั้งนี้ ก.ล.ต.ปรับปรุงเงื่อนไขลักษณะข้อพิพาทที่นำเข้าสู่กระบวนการอนุญาโตตุลาการ เช่น เปิดให้ผู้ลงทุนสามารถนำข้อพิพาทเข้าสู่กระบวนการอนุญาโตตุลาการได้ แม้ว่าบริษัทหลักทรัพย์หรือผู้ประกอบธุรกิจสัญญาซื้อขายล่วงหน้าจะแก้ไขข้อร้องเรียนแล้ว แต่ผู้ลงทุนเห็นว่าไม่เหมาะสม และตนเองได้สงวนสิทธิที่จะนำข้อพิพาทเข้าสู่กระบวนการดังกล่าวไว้ ยกเลิกกระบวนการไกล่เกลี่ย 
ก.ล.ต.ยังคงทำหน้าที่ประนีประนอมระหว่างคู่กรณีอยู่เหมือนเดิม เมื่อมีคำคัดค้านของผู้ประกอบธุรกิจ เพิ่มเติมวิธีคัดเลือกอนุญาโตตุลาการเพื่อรองรับกรณีที่อนุญาโตตุลาการที่ถูกเลือกไม่สามารถทำหน้าที่ได้ และ ก.ล.ต.สามารถพิจารณาขยายเวลาดำเนินการในกระบวนการต่างๆ ระหว่างผู้ลงทุนและผู้ประกอบธุรกิจได้ตามที่เห็นสมควร เพื่อเพิ่มความยืดหยุ่นในทางปฏิบัติ เป็นต้น
เตือนหุ้น LIVE ร้อนผิดปกติ
ตลาดหลักทรัพย์แห่งประเทศไทยขึ้นเครื่องหมาย (Trading Alert List) เตือนการซื้อขายหุ้นบริษัท ไลฟ์ อินคอร์ปอเรชั่น (LIVE) ที่เคลื่อนไหวผิดจากที่ผ่านมา โดยราคาหุ้นปิดที่ 0.41 บาท เพิ่มขึ้น 24.24% มูลค่าการซื้อขายกว่า 115 ล้านบาท และอยู่ระหว่างให้บริษัทชี้แจงเหตุผล 
SIMAT ลั่นหุ้นวิ่งมีเหตุผลหนุน 
บริษัท ไซแมท เทคโนโลยี (SIMAT) ชี้แจงกรณีตลาดหลักทรัพย์ได้สอบถามถึงพัฒนาการที่สำคัญที่อาจส่งผลกระทบต่อการซื้อขายหุ้น SIMAT ว่า ธุรกิจปกติของบริษัทซึ่งได้แก่การจำหน่าย ติดตั้ง และให้บริการบำรุงรักษาอุปกรณ์ไอทีให้แก่ลูกค้าในกลุ่มธุรกิจค้าปลีก มีแนวโน้มขยายตัวสูงในปี 2556 เนื่องจากการแข่งขันในธุรกิจค้าปลีกสูงขึ้น การขยายสาขามากขึ้นเพื่อรองรับความต้องการของลูกค้าในประเทศ รวมถึงรองรับการรวมตัวของประชาคมเศรษฐกิจอาเซียน
นอกจากนี้ บริษัทได้พัฒนาซอฟต์แวร์ระบบบริหารจัดการสำหรับธุรกิจโลจิสติกส์ ซึ่งเรียกว่า “SKYFROG” บนระบบปฏิบัติการ Android เสร็จสิ้นแล้ว ซึ่งจะช่วยให้ลูกค้าในกลุ่มธุรกิจโลจิสติกส์สามารถตัดสินใจในการลงทุนได้ง่ายขึ้น และบริษัทอยู่ระหว่างเจรจากับบริษัทที่ให้บริการ 3จี เพื่อทำการตลาดร่วมกัน ซึ่งคาดว่าจะเริ่มมีรายได้จากธุรกิจนี้อย่างมีนัยสำคัญในปี 2556 รวมถึงโครงการระบบโครงข่ายใยแก้วนำแสงจะมีความชัดเจนในปี 2556 
ด้านราคาหุ้น SIMAT ซิลลิงต่อเป็นวันที่สอง โดยระหว่างวันขึ้นไปถึง 7.40 บาท ก่อนปิดที่ 7.30 บาท บวก 1.60 บาท หรือ 28.07% มูลค่าการซื้อขายถึง 161 ล้านบาท